

**ТЕХНИЧЕСКИ УНИВЕРСИТЕТ – СОФИЯ**

**НАЦИОНАЛНА НАУЧНА ПРОГРАМА „МЛАДИ УЧЕНИ И ПОСТДОКТОРАНТИ“**

**С О Ф И Я**

**2018**

**СЪДЪРЖАНИЕ:**

[1. ЦЕЛ НА ПРОГРАМАТА 3](#_Toc530570640)

[2. Централна комисия 4](#_Toc530570641)

[3. Структурни комисии 4](#_Toc530570642)

[4. Методика за разпределение на средствата между структурните звена 5](#_Toc530570643)

[5. СРОКОВЕ 6](#_Toc530570644)

[6. Обжалване 6](#_Toc530570645)

# ****ЦЕЛ НА ПРОГРАМАТА****

Целта на програмата e привличането, задържането и развитието на висококвалифицирани млади учени и постдокторанти, като се осигури качественото възпроизводство на човешкия потенциал за научноизследователска работа в България.

Приоритетните направления за развитие на научни изследвания в България са залегнали в Националната стратегия за развитието на научните изследвания в Република България 2017-2030 (НСРНИ) и са в съответствие с Иновационната стратегия за интелигентна специализация 2020 (ИСИС). Програмата е изцяло насочена към финансирането на допълнителна научноизследователска и научна работа като целевите групи, които могат да получат финансиране са:

* **младите учени** - лица, които извършват научноизследователска и научно-образователна дейност във висши училища и/или научни организации след придобиване на първа образователно-квалификационна степен "магистър", но не повече от 10 години след придобиването й;
* **постдокторантите** - учени, придобили образователна и научна степен "доктор", но не повече от 5 години след придобиването й.

В програмата е заложено всички държавни висши училища (ДВУ) и научни организации (НО) да изпълняват индикативните параметри пропорционално на финансирането си, което за Технически Университет – София е 5,3% от общата сума. Показателите за изпълнение и индикативните параметри за тригодишната програма за страната са:

* увеличаване броя на перспективните млади учени и постдокторанти, които да работят в ДВУ и НО – 25% спрямо 2016 г., за периода на изпълнение на програмата;
* брой публикации в индексирани и реферирани издания с участие на млад учен и/или постдокторант – 400 за периода на изпълнение на програмата;
* брой заявки за патенти и регистрирани патенти с участието на млади учени и постдокторанти – 45 за периода на изпълнение на програмата;
* брой подкрепени млади учени (целева стойност –250);
* брой финансирани грантове на постдокторанти (целева стойност – 150, от които 75 за работещи на обектите от Националната пътна карта за научна инфраструктура).

Програмата е със срок на действие 3 години, т.е. от 01.10.2018 г. до 30.09. 2021 г.

Бюджетът на ТУ-София за 2018 г. (до 30.09. 2019 г.) е 265 604 лв. За следващите две години се определя от МОН след анализ на постигнатите резултати от предходния период.

# ****Централна комисия****

Вътрешноведомствена комисия (Централна комисия - ЦК) се създава в 30-дневен срок след одобряване на програмата от Министерския съвет, със заповед на министъра на образованието и науката. Тази комисия има за цел да организира, координира, контролира, наблюдава изпълнението на програмата и одобрява годишните отчети. Комисията е пряко отговорна да популяризира програмата сред потенциалните участници в нея като информира и запознава всички ръководители на звена (Факултет, Департамент, Колеж).

От тук следват и основните задачи на Централната комисия:

* Изготвяне на правила и критерии за справедлив и съобразен с изискваният на МОН критерии за оценка и подбор на желаещите да участват в програмата;
* Преразпределяне на получените средства по програмата между структурните си звена по правила и критерии разработени и приети с решение на ръководните им органи. Правилата и критериите трябва да отчитат приноса на всяко структурно звено към общата научна продукция;
* Проверка, анализ и оценка на резултатите от програмата. Изготвя обосновано, прави и или не предложение за продължаващото финансиране на бенефициента.

# ****Структурни комисии****

Структурните комисии (СК) се назначават със заповед на ръководителя на структурното звено, след приемане от академичния съвет на ТУ - София на **Критериална система за подбор и оценка на кандидатите**. Структурните комисии задължително трябва да имат представители на младите учени и докторанти. Те допълнително имат за цел да информират и популяризират програмата сред всички потенциални участници в отделните структури на звената. Задачите на тези комисии включват:

* Приемане на всички необходими документи за кандидатстване от потенциалните участници в програмата,
* Предоставяне на Централната комисия на обобщена информация за броя на кандидатите и точките, получени по Критериалната система за съответното звено;
* Верификация/проверка на достоверността на подадените документи в наличните бази данни.
* Класиране на кандидатите за участие в програмата въз основа на приетата от АС **Критериална система**.
* Разпределяне на средствата в рамките на бюджета на съответните звена съгласно приетата от АС **Критериална система** и изискванията от МОН;
* Изготвяне на обобщен отчет за постигнатите резултати от звеното за периода от стартиране на програмата до 30.09.2019 г. (30.09.2020 г. 30.09.2021 г.). Същият се предава на Централната комисия.
* Дава предложения на Централната комисия.
* Координира всички решения с Централната комисия.

# Методика за разпределение на средствата между структурните звена

Въз основа на подадените заявления от кандидатите Структурните комисии (СК) приемат и обработват заявленията на кандидатите съобразно делегираните им права от Централната комисия. След верификация и обработка на данните от заявленията на кандидатите СК предоставя на ЦК следната информация:

* Брой на кандидатите – NСЗi;
* Общ брой на събраните точки – TСЗi.

При подаване на информацията от СК към ЦК структурните комисии изписват вместо индекса „СЗi” инициалите на структурното звено.

На база на събраната статистическа информация ЦК изготвя обобщена информация за:

* Общия брой на кандидатите за ТУ - София – NТУ = ∑ NСЗi;
* Общ брой на събраните точки – TТУ = ∑ TСЗi.

Средствата за i-тото структурно звено (Ссзi) се определят по следната формула:

,

където:

,

**Забележки:**

* В случай, че Ki1=0, средствата за съответното звено са Ссзi=0;
* Минималната сума, която може да получи дадено звено не може да бъде под 200 лв.
* Средствата отпуснати на Структурните звена (Ссзi) се разпределят между кандидатите въз основа на критериалната система в рамките на собствения им бюджет.

**Използвани означения:**

**Сту18** – общите средства на Технически университет – София за 2018 г.;

**Кi** – теглови коефициент;

**Кi1** – коефициент, отчитащ броя на кандидатите по звена спрямо общия брой за ТУ – София;

**Кi2** – коефициент, отчитащ броя на точките на i-тото звено спрямо общия брой точки за ТУ – София.

# Срокове

План-график за изпълнение на програмата:

* Назначаване на Централна комисия – Заповед 3789/15.11.2018 г. на Ректора на ТУ-София.
* Публикуване на съобщение за стартиране на проекта – 29.11.2018 г.
* Назначаване на Структурни комисии – Заповед на ръководителя на структурното звено (Факултет, Департамент, Колеж) до 04.12.2018 г.
* Приемане на документи за кандидатстване – до 11.12.2018 г.
* Обработка на документите от структурните комисии и предаване на обобщената информация (брой кандидати и точки по критериалната система) – до 14.12.2018 г.
* Определяне на бюджетите на структурните звена от Централната комисия – 17.12.2018 г.
* Обявяване на класираните участници по структурни звена – до 20.12.2018 г.
* Назначаване на одобрените участници в програмата (по втори трудов договор на 2, 4 ... часа или с допълнително възлагане) – до 31.01.2019 г.

# Ред за обжалване

Кандидатите за участие в конкурса имат право да обжалват решението на СК за класиране в едоседмичен срок след обявяването му. Обжалването става писмено с лично подписан документ, който се представя на СК.

СК взима мотивирано решение по жалбата и го предава на кандидата в срок от 3 календарни дни.

При повторно обжалване възражението и цялата преписка по него се предава на ЦК. Последната изготвя становище до 3 календарни дни и го представя на Ректора на ТУ-София за взимане на окончателно решение.

**СПИСЪК НА ЧЛЕНОВЕТЕ НА ЦЕНТРАЛНАТА КОМИСИЯ**

Председател – проф. д-р инж. Валери Стоилов – [vms123@tu-sofia.bg](mailto:vms123@tu-sofia.bg),

Членове: маг. икон. Мария Иванова - [mdelova@tu-sofia.bg](mailto:mdelova@tu-sofia.bg),

доц. д-р инж. Агата Манолова - [amanolova@tu-sofia.bg](mailto:amanolova@tu-sofia.bg),

гл. ас. д-р инж. Елица Гиева - [gieva@ecad.tu-sofia.bg](mailto:gieva@ecad.tu-sofia.bg),

маг. инж. Марио Семков - [mh.semkov@gmail.com](mailto:mh.semkov@gmail.com).